section_heading: Zemljopis
paragraph_text: U neposrednoj blizini Sungera na ulazu u mjesto od strane Delnica i Lokava prostire se prekrasna crnogorična šuma Sungerski lug koja je do 1947. bila Zemljišna zajednica. U sklopu katastarske općine Sunger nalazi se planinski vrh Burni Bitoraj koji sa svojih 1385 m/nm predstavlja početak planinskog lanca poznat kao Velika Kapela. Najljepši dio Burnog Bitoraja nalazi se na sungerskoj strani posebice je to vidljivo između Sungera i Mrkoplja gdje se pruža pogled na cijelu planinu koja ovaj dio Gorskog kotara štiti od mediteranske klime. Sjeverozapadno su park-šuma Golubinjak, rezervat šumske vegetacije i Lokve, zapadno su Brestova Draga, Slavica i Belo Selo, jugozapadno su Vrata, istočno je Mrkopalj.